DA Den Europæiske Unions Tidende CE 78/607

(2004/C 78 E/0642)

SKRIFTLIG FORESPØRGSEL E-3603/03

af José Ribeiro e Castro (UEN) til Kommissionen

(5. december 2003)

Om: Handicappede krigsveteraner fra oversøiske tidligere portugisiske besiddelser

I sin resolution af 15. juli 2003 (1) henviste Rådet til den erklæring, der blev fremsat af ministrene med ansvar for integrationspolitikkerne for handicappede (den 8. maj 2003 i Malaga), hvori det bekræftes, at »et af de vigtigste mål for det næste tiår« er at forbedre livskvaliteten for handicappede og deres familier.

Også Europa-Parlamentet har vedtaget forskellige beslutninger om dette emne, navnlig beslutningen af 3. september 2003 om meddelelse fra Kommissionen: »Mod et juridisk bindende FN-instrument til fremme og beskyttelse af handicappedes rettigheder og værdighed«, hvor det også gør opmærksom på nødvendigheden af at tage hensyn til mennesker med »skjulte« handicap.

Foruden den generelle problematik med personer med handicap findes der i Portugal også en særlig gruppe, der bør tages specielt hensyn til. Det drejer sig om de mange portugisiske veteraner, der tidligere kæmpede i »den oversøiske krig«, der mellem 1961 og 1974 udkæmpedes i Angola, Mozambique og Guinea Bissau.

Mange af de ca. 800 000 mænd, der tjente i de portugisiske væbnede styrker, der var udstationeret i disse områder, kom tilbage som krøblinge eller med kroniske psykiske forstyrrelser som følge af, at de under soldatertilværelsen var blevet udsat for traumatiske stressfaktorer (posttraumatisk belastningsreaktion som følge af krig, en form for angstforstyrrelse ifølge DSM.IV — diagnostisk og statistisk manual for mentale forstyrrelser, udgivet af American Psychiatric Association).

Den portugisiske stat forsøger at opfylde sine forpligtelser over for dem, der har pådraget sig handicap under militærtjenesten, men også den europæiske solidaritet og den fælles europæiske erfaring ville kunne være meget nyttig i bestræbelserne på at afhjælpe de særlige problemer, der belaster disse medborgere.

Kommissionen bedes på denne baggrund besvare følgende: Hvilke foranstaltninger har Kommissionen truffet, eller hvilke foranstaltninger agter den at træffe som led i Det Europæiske Handicapår, især med henblik på integration af personer med handicap, som de har pådraget sig under deres deltagelse i krigsscenarier, navnlig veteranerne fra den portugisiske oversøiske krig?

Hvilke særlige foranstaltninger vil efter Kommissionens mening kunne træffes i betragtning af betydningen af de »skjulte« sygdomme, hvortil også den posttraumatiske belastningsreaktion hører, for såvel at løse problemet med manglende information om årsagerne, symptomerne og følgerne af denne form for handicap som muliggøre rehabilitering og integration af de ramte personer? Agter Kommissionen at foretage sig noget på dette område?

Svar afgivet på Kommissionens vegne af Anna Diamantopoulou

(16. januar 2004)

Det konkrete spørgsmål om integration af personer, der har pådraget sig handicap under deltagelse i krigshandlinger, henhører under medlemsstaternes kompetence.

Kommissionen har på den anden side i mange år fremmet handicappedes rettigheder og integration i samfundet og på arbejdsmarkedet. Nogle eksempler: Den Europæiske Socialfond bidrager til handicappedes integration på arbejdsmarkedet. Andre fællesskabsfonde (2) anvendes bl.a. til at forbedre infrastrukturer på sundhedsområdet, begunstige handicappedes integration i samfundet, bekæmpe forskelsbehandling, osv. Rådet har endvidere på forslag af Kommissionen vedtaget Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv (3). Dette direktiv forbyder enhver form for direkte eller indirekte forskelsbehandling på grund af religion eller tro, handicap, alder eller seksuel orientering. Der er desuden håb om, at direktivet kan bidrage til at øge den meget lave erhvervsfrekvens for handicappede, der er i stand til at arbejde. Inden for rammerne af politikken for forbindelser med tredjelande og udviklingsstøtte støtter Kommissionen endvidere initiativer, der bidrager til at genintegrere handicappede i erhvervsaktiviteter, forbedre revalideringsordninger, osv.

Inden for rammerne af Det Europæiske Handicapår 2003 har Kommissionen for fortsat at sikre handicapproblematikken en høj placering på den politiske dagsorden bl.a. vedtaget en meddelelse »Lige muligheder for handicappede: En europæisk handlingsplan« (4), der tager sigte på at sikre en langsigtet og bæredygtig behandling af handicapspørgsmål i de kommende år og under hensyntagen til Europas udvidelse. I meddelelsen beskrives den flerårige handlingsplan, som har til formål frem til 2010 at integrere handicapspørgsmål i Fællesskabets relevante politikker og iværksætte konkrete aktioner på nøgleområder for at bidrage til fuld integration af handicappede i samfundet og på arbejdsmarkedet.

Under gennemførelsen af sektionen »Oplysning på sundhedsområdet« under folkesundhedsprogrammet har Kommissionen nedsat en arbejdsgruppe om mental sundhed for at forbedre den tilgængelige viden om psykiske forstyrrelser og udvikle relevante indikatorer for mental sundhed og gøre dem anvendelige. Arbejdsgruppen om mental sundhed trådte sammen for første gang i november 2003. Der er blevet oprettet en særlig task force for indikatorer for mental sundhed. Folkesundhedsprogrammet dækker ikke forskning i eller behandling af post-traumatiske syndromer.

(1) EFT C 175 af 24.7.2003, s. 1.

(2) EFRU, Fællesskabets programmer på områderne almen uddannelse, erhvervsuddannelse og ungdom, fællesskabsinitiativet EQUAL, programmet til forebyggelse af forskelsbehandling, programmet til bekæmpelse af social udelukkelse, osv.

(3) EFT L 303 af 2.12.2000.

(4) KOM(2003)650.